
Objekt

Kulcsszavak: objekt; funkcióvesztés; illúzió keltés; interaktivitás
A munkám kiindulópontja egy objekt létrehozása volt. A szó művészeti értelemben vett gyökereit a XX. század ready-made és szürrealizmus irányzatai közt találhatjuk meg, ahol gyakori volt a használati eszközök átírása, használhatatlanná tétele.
Funkció nélküli pohár megjelent már korábban, például Meret Oppenheim munkásságában. Gondoljunk csak a Prémmel bélelt csészére, ami alkalmatlan volt arra, hogy bármit is fogyasszanak belőle.
A funkcióvesztés azért is foglalkoztatott, mert eszembe jutott egy korábbi szobrász tanárom gondolata, miszerint “El kell fogadnunk, hogy a szobor funkció nélküli tárgy, nem használati-, hanem kifejezőeszköz.”
Hogyan tudna akkor mégis egy használati tárgy, ami arra hivatott, hogy valamilyen funkciót lásson el, szoborként érvényesülni?
Ennek megoldását annak az illúziónak fenntartásában láttam, hogy a tárgyam működhet, ezáltal a meghökkentés vált a célommá.
A választásom egy csészealjból, csészéből és kanálból álló teáskészletre esett, a hétköznapisága miatt. Az emberek nap mint nap találkoznak vele, nem kelt feltűnést a jelenléte. Ez azzal is alátámasztható, hogy mikor a munkámat kiraktam egy asztalra a műteremben, napokig mindenki gyanútlanul járkált körülötte.
Azonban, ha valaki megfogná, gyorsan rájönne, hogy képtelenség használni, mivel ezek a tárgyak tömör szilikon öntvények, és elhajlanak, deformálódnak, ha külső erőhatás éri őket.
Azért, hogy ez a hatás teljes legyen igyekeztem minél élethűbbre elkészíteni a formákat, és festéssel erősíteni az illúziót, viszont közelről szemlélve észrevehetőek az illesztések nyomai és a hagyományostól eltérő festésmód, ami ráerősít az ambivalenciára.
Saját tervezésű ornamentális mintákkal díszítettem, mert szerettem volna elkerülni a hasonlóságot, vagy összefüggést mást díszítőművészeti motívumokkal.
Célom az, hogy a tárgy és a szemlélő között megteremtsek egy bensőséges viszonyt, ami az objekt megérintésével teljesedik ki.

